Ilmend n umagrad tagnit n welmud n tmaziɣt i d-yexdem Usqamu Unnig n Timuzɣa deg lezzayer, asmi tekcem tmaziɣt ɣer uɣerbaz aselmed-ines iɛedda ɣef waṭas n talliyin. Deg tazwara yella-d kan deg kra n temnaḍin, iḥuza azal 16 n yaɣiren s ufus n 233 n yiselmaden akked 37690 n yinelmaden2, maca ur yeɛna ara akk inelmaden d yakk n yiɣerbazen, tikwal deg yiwet n tesmilt n tsenawit ad naf inelmaden i-tt-yeɣran 2 ɣer 3 iseggasen kan, wiyyaḍ ulac akk. Yebna uselmed n tmaziɣt deg tallit-a ɣef snat n tsuddisin, tin n usqamu unnig n timuzɣa akked unaɣlaf n usedwel aɣenaw; asqamu unnig n timuzɣa: aselmed n tmaziɣt yettili i wid yettheggin akayaḍ i unekcum ɣer tsedawit d tsenawit, ma d aɣawas n unaɣlaf n usedwel aɣenaw: yebɣa aselmed n tmaziɣt ad yili d amatu deg yaɣiren n lezzayer i merra3.